ઝેનિથ બિલ્ડિંગમાં રહેતાં મીરા શાહે મિડ-ડે LOCALને કહ્યું હતું કે ‘સાત-આઠ મહિના પહેલાં જે રીતે ગીતા ગાલા મારા કમ્પોસ્ટ ખાતર બનાવવાથી પ્રેરિત થઈને ઘરે ખાતર બનાવવા લાગ્યાં છે એ રીતે હું પણ અમારા જ બિલ્ડિંગના અન્ય એક રહેવાસી અને મારા પપ્પાની પ્રેરણાથી કમ્પોસ્ટ ખાતર ઘરે બનાવવા લાગી છું. દરેક સામાન્ય વ્યક્તિ કરીઅર, ફાઇનૅન્સ અને બાળકનું પ્લાનિંગ પહેલાંથી જ કરતી હોય છે તો પછી આપણાં જ બાળકોને સારું પર્યાવરણ આપવા માટે શા માટે પ્લાન નથી કરતા? મને લાગે છે કે દરેકે સમજવાનો સમય આવી ગયો છે કે આપણા બાળક માટે ઘર, ગાડી અને બૅન્ક બૅલૅન્સ મૂકી જવાના વિચારથી પણ વધુ કંઈ કરવાનું જરૂરી છે. તેમને જીવવા માટે શુદ્ધ હવા-પાણી અને અનાજની જેમ આપણે આપણા ઘરમાં જ વ્યક્તિગત રીતે કંઈક કરી શકીએ છીએ. મને મારા પપ્પા પર ખૂબ જ ગર્વ છે કારણ કે તેઓ ફક્ત પોતાના ઘરમાંથી જ નહીં, પણ શાકભાજી માર્કેટમાંથી પણ ૫૦થી ૧૦૦ કિલો જેટલો કચરો તેમના વિલે પાર્લેના ઘરમાં લાવીને કમ્પોસ્ટ કરે છે. તેમનું કહેવું છે કે મારા જીવનનાં ૬૦ વર્ષ મેં ઘરનો કચરો બહાર ફેંકવામાં કાઢી નાખ્યાં જેના બદલામાં મારે આટલું તો કરવું જ જોઈએ. મારા ઘરમાંથી હું જરા પણ કચરો બહાર નાખતી નથી. સિવાય કે લીલું નાળિયેર, એનું મને કોઈ નિવારણ હજી સુધી મળ્યું નથી. હું મારા કમ્પોસ્ટમાં બચી ગયેલું જમવાનું પણ નાખું છું અને મને લાગે છે કે જો ભારતનાં દરેક ઘરમાં આવા કમ્પોસ્ટ ખાતર બનવા લાગે તો આપણે ત્યાંથી વિશાળ ડમ્પિંગ ગ્રાઉન્ડ જ ગાયબ થવા માંડશે.